[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.10.2005

COM(2005) 524 végleges

.

Javaslat

A TANÁCS RENDELETE

Üzbegisztánt illetően egyes korlátozó intézkedések elrendeléséről

.

(előterjesztő: a Bizottság)

INDKOLÁS

1. 2005. május 23-án a Tanács élesen elítélte, hogy a kelet-üzbegisztáni Andizsánban abban a hónapban „az üzbég biztonsági erők a jelentések szerint mértéktelen, aránytalan és válogatás nélküli erőszakot alkalmaztak”. A Tanács felszólította az üzbég hatóságokat, hogy tegyenek eleget az Egyesült Nemzetek Szervezete (ENSZ) független nemzetközi vizsgálatot szorgalmazó felhívásának, 2005. június 13-án pedig nyomatékosan arra kérte e hatóságokat, hogy 2005 júniusának végéig vizsgálják felül álláspontjukat.

2. Mivel mostanáig kielégítő válasz nem érkezett, a 2005/…./KKBP közös álláspont többek között azonnali tilalmat ír elő a belső elnyomás megvalósítására alkalmas felszerelések kivitelére, továbbá az e felszerelésekhez, katonai tevékenységhez, fegyverekhez és katonai felszereléshez kapcsolódó technikai és pénzügyi segítségnyújtásra.

3. Mivel e korlátozó intézkedések az Európai Közösséget létrehozó szerződés alkalmazási körének hatálya alá esnek, a Bizottság rendelet meghozását javasolja annak érdekében, hogy az Üzbegisztánnal való gazdasági kapcsolatokat a közös álláspontban előírt mértékben megszakítsák, vagy mérsékeljék.

Javaslat

A TANÁCS RENDELETE

Üzbegisztánt illetően egyes korlátozó intézkedések elrendeléséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 60. és 301. cikkére,

tekintettel az Üzbegisztán elleni korlátozó intézkedésekről szóló, 2005. október …-i 2005/…/KKBP közös álláspontra[1],

tekintettel a Bizottság javaslatára,

mivel:

4. 2005. május 23-án a Tanács élesen elítélte, hogy a kelet-üzbegisztáni Andizsánban abban a hónapban „az üzbég biztonsági erők a jelentések szerint mértéktelen, aránytalan és válogatás nélküli erőszakot alkalmaztak”. A Tanács mély sajnálatának adott hangot, amiért az üzbég hatóságok nem tudtak megfelelően eleget tenni az ENSZ független nemzetközi vizsgálatot szorgalmazó felhívásának. 2005. június 13-án nyomatékosan arra kérte e hatóságokat, hogy 2005 júniusának végéig vizsgálják felül álláspontjukat.

5. Mivel mostanáig kielégítő válasz nem érkezett, a 2005/…./KKBP közös álláspont többek között előírja, hogy bizonyos korlátozó intézkedéseket kell bevezetni egy egyéves kezdeti időszakra, amely időszak alatt az intézkedéseket folyamatos felülvizsgálat alatt tartják.

6. A 2005/…./KKBP közös álláspont által előírt korlátozó intézkedések magukban foglalják többek között a belső elnyomás megvalósítására alkalmas felszerelések kivitelére, továbbá az e felszerelésekhez, katonai tevékenységhez, fegyverekhez és az azokhoz tartozó eszközökhöz kapcsolódó technikai, finanszírozási és pénzügyi segítségnyújtásra vonatkozó tilalmat.

7. Ezen intézkedések a Szerződés alkalmazási körének hatálya alá tartoznak, és ezért – különösen a tagállamok gazdasági szereplői által való egységes alkalmazásuk biztosítása végett – közösségi jogszabályokra van szükség azok végrehajtása érdekében oly mértékben, amennyire ez a Közösséget érinti. E rendelet alkalmazásában a Közösség területe magában foglalja a tagállamoknak a Szerződés hatálya alá tartozó területeit a Szerződésben meghatározott feltételek mellett.

8. A belső elnyomás megvalósítására alkalmas felszerelések listáját kellő időben a Kombinált Nómenklatúra a vám- és a statisztikai nómenklatúráról, valamint a Közös Vámtarifáról szóló, 2658/87/EGK tanácsi rendelet[2] I. mellékletében meghatározott referenciaszámainak feltüntetésével kell benyújtani.

9. A tagállamok megállapítják az e rendelet rendelkezéseinek megsértése esetén alkalmazandó szankciókat. Az előírt szankcióknak hatékonynak, arányosnak és visszatartó erejűnek kell lenniük.

10. Az e rendeletben előírt intézkedések hatékonyságának biztosítása érdekében e rendeletnek a kihirdetése napján kell hatályba lépnie,

ELFOGADTA EZT A RENDELETET:

1. cikk

E rendelet alkalmazásában a következő fogalommeghatározásokat kell alkalmazni:

1. „a belső elnyomás megvalósítására alkalmas felszerelések” az I. mellékletben felsorolt cikkek;

2. „technikai segítségnyújtás” javításhoz, fejlesztéshez, gyártáshoz, összeszereléshez, teszteléshez, karbantartáshoz vagy bármely más technikai szolgáltatáshoz kapcsolódó bármilyen jellegű technikai segítségnyújtás, amely oktatás, tanácsadás, képzés, szakmai tudás és készségek átadása, illetve tanácsadó szolgáltatás formájában valósul meg; a technikai segítségnyújtás magában foglalja a szóbeli segítségnyújtást is;

3. „a Közösség területe”, azon tagállamok területére terjed ki, amelyekre – a Szerződésben megállapított feltételek szerint – a Szerződést alkalmazni kell.

2. cikk

Tilos:

a) Üzbegisztánban, vagy az országban történő használatra bármely személy, szerv vagy szervezet számára a belső elnyomás megvalósítására alkalmas felszerelések beszerzése, szállítása vagy kivitele, tekintet nélkül arra, hogy a Közösségből származnak-e vagy sem;

b) az a) pontban említett felszerelésekhez kapcsolódó közvetlen vagy közvetett technikai segítségnyújtás bármely személy, szerv vagy szervezet számára Üzbegisztánban vagy az országban történő használatra;

c) az a) pontban említett felszerelésekhez kapcsolódó közvetlen vagy közvetett finanszírozási vagy pénzügyi segítségnyújtás bármely személy, szerv vagy szervezet számára Üzbegisztánban vagy az országban történő használatra;

d) tudatos és szándékos részvétel olyan tevékenységekben, amelyek közvetlen vagy közvetett célja vagy hatása az a), b) vagy c) pontban említett ügyletek előmozdítása.

3. cikk

Tilos:

a) katonai tevékenységhez, továbbá fegyverek és a hozzájuk tartozó eszközök biztosításához, gyártásához, karbantartásához és használatához kapcsolódó bármilyen jellegű technikai segítségnyújtás – beleértve a lőfegyvereket, a lőszert, a katonai járműveket és a felszerelést, a katonai jellegű járműveket és mindezek pótalkatrészeit – bármely személy, szerv vagy szervezet számára Üzbegisztánban vagy az országban történő használatra;

b) katonai tevékenységekkel kapcsolatos finanszírozást vagy pénzügyi segítséget nyújtani, beleértve különösen fegyver vagy ahhoz tartozó eszközök eladásával, beszerzésével, szállításával vagy kivitelével kapcsolatos, vagy az ahhoz kapcsolódó technikai segítségnyújtás és egyéb szolgáltatások nyújtására vonatkozó juttatásokat, kölcsönöket, és exporthitel-biztosítást bármely személy, szervezet vagy szerv számára Üzbegisztánban vagy az országban történő felhasználásra;

c) tudatos és szándékos részvétel olyan tevékenységekben, amelyek célja vagy hatása az a) és b) pontban említett ügyletek előmozdítása.

4. cikk

1. A 2. és 3. cikktől eltérve a II. mellékletben felsorolt tagállamok illetékes hatóságai engedélyezhetik:

a) a belső elnyomás megvalósítására alkalmas felszerelések beszerzését, szállítását vagy kivitelét, amennyiben azt a következő célokra szánták:

i. a Nemzetközi Biztonsági Közreműködő Erőkkel [International Security Assistance Force, ISAF] és a Tartós Szabadság hadművelettel [Operation Enduring Freedom, OEF] együttműködő erők az afganisztáni hadműveletekben való részvételének támogatására, vagy

ii. kizárólag humanitárius vagy védelmi használatra;

b) az a) pontban jelzett felszereléshez kapcsolódó finanszírozás, illetve pénzügyi vagy technikai segítségnyújtás;

c) a következőkhöz kapcsolódó finanszírozás, illetve pénzügyi vagy technikai segítségnyújtás:

i. emberi élet kioltására nem alkalmas, kizárólag humanitárius vagy védelmi használatra szánt katonai felszerelés az ENSZ intézménykiépítési programjai, az Európai Unió és a Közösség, vagy az EU és az ENSZ válságkezelési műveletei számára; vagy

ii. a Nemzetközi Biztonsági Közreműködő Erőkkel [International Security Assistance Force, ISAF] és a Tartós Szabadság hadművelettel [Operation Enduring Freedom, OEF] együttműködő erők az afganisztáni hadműveletekben való részvételének támogatására.

2. Nem adható engedély olyan tevékenységekhez, amelyek már megtörténtek.

5. cikk

A 2. és 3. cikket nem kell alkalmazni az Egyesült Nemzetek személyzete, az Európai Unió, a Közösség vagy tagállamainak személyzete, a média képviselői, és a humanitárius szervezetek, a fejlesztési segélyek képviselői és a hozzájuk tartozó személyek által kizárólag a saját személyes használatukra Üzbegisztánba ideiglenesen kivitt védőruházatra, beleértve a golyóálló mellényt és a katonai sisakot.

6. cikk

A Bizottság és a tagállamok azonnal tájékoztatják egymást az e rendelet szerint megtett intézkedésekről, és ellátják egymást a rendelkezésükre álló minden más, az e rendelettel kapcsolatos vonatkozó információval, különösen az ennek megsértésével és végrehajtásával kapcsolatos problémákra és a nemzeti bíróságok által meghozott ítéletekre vonatkozó információkkal.

7. cikk

A Bizottságot felhatalmazzák a II. mellékletnek a tagállamok által nyújtott információk alapján történő módosítására.

8. cikk

A tagállamok megállapítják az e rendelet rendelkezéseinek megsértése esetén alkalmazandó szankciókra vonatkozó szabályokat, és megtesznek minden szükséges intézkedést azok végrehajtásának biztosítására. Az előírt szankciókra vonatkozóan követelmény a hatékonyság, az arányosság és a visszatartó erő.

A tagállamok e rendelet hatálybalépése után haladéktalanul értesítik a Bizottságot e szabályokról, valamint bármely azt követő módosításról.

9. cikk

Ezt a rendeletet alkalmazni kell:

a) a Közösség területén, annak légterét is ideértve;

b) bármely tagállam fennhatósága alá tartozó légi jármű vagy hajó fedélzetén;

c) c) bármely olyan, a Közösség területén vagy azon kívül tartózkodó természetes személyre, aki valamely tagállam állampolgára;

d) bármely tagállam joga szerint létesített vagy letelepedett jogi személyre, szervre vagy szervezetre;

e) a Közösségen belül bármely üzleti tevékenységre vonatkozóan bármely jogi személyre, szervre vagy szervezetre, részben vagy teljes egészben.

10. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, …-án/-én

a Tanács részéről

az elnök

I. MELLÉKLET

A belső elnyomás megvalósítására alkalmas felszerelések az 1. cikk (1) bekezdésében és a 2. cikk (1) bekezdésében említett listája

Megjegyzés:

Az alábbi lista nem tartalmazza a kifejezetten katonai használatra tervezett, vagy átalakított cikkeket.

1. Golyóálló és rohamsisakok, rohampajzsok és golyóálló pajzsok, illetve a speciálisan azokhoz tervezett alkatrészek.

2. Speciális ujjlenyomat-rögzítő berendezés.

3. Elektromos áram vezérlésű kereső fényszórók.

4. Golyóálló védelemmel ellátott építőipari felszerelés.

5. Vadászkések.

6. Sörétes puska gyártására tervezett speciális felszerelés.

7. Lőszerek kézi töltésére szolgáló felszerelés.

8. Távközlési lehallgatóberendezések.

9. Tranzisztoros optikai keresők.

10. Képélesítő képcsövek.

11. Távcsöves irányzékok.

12. Nem kifejezetten katonai felhasználásra tervezett, sima furatú fegyverek és a hozzájuk való lőszer, valamint azok speciális alkatrészei; kivéve :

— a jelzőpisztolyokat;

–– a sűrített levegővel vagy lőszerrel működő, ipari eszközként vagy állatok kíméletes elkábítására használt belövőkészülékeket.

13. Lőfegyverek használatának oktatásában használt szimulátorok és azok speciálisan tervezett vagy átalakított alkatrészei és tartozékai.

14. Nem kifejezetten katonai felhasználásra tervezett, bombák és kézigránátok, valamint a hozzájuk való lőszer, és azok speciális alkatrészei;

15. Nem kifejezetten katonai szabványoknak vagy előírásoknak megfelelően gyártott rohamrendőri testvédő páncél, valamint annak speciális alkatrészei.

16. Terepen történő használatra szánt, golyóálló védelemmel gyártott vagy azzal felszerelt összkerékmeghajtású haszonjárművek és az ilyen járművek páncélzata.

17. Vízágyúk és azok speciálisan tervezett vagy átalakított alkatrészei.

18. Vízágyúval felszerelt járművek.

19. Speciális járművek, amelyeket határvédelmi célokra elektromos töltéssel elláthatóan gyártottak vagy ilyenné alakítottak, és az ilyen célra tervezett vagy átalakított alkatrészek.

20. A gyártó vagy szállító által zavargások kézben tartására alkalmasnak nyilvánított hangjelző készülékek és azok speciális alkatrészei.

21. A kifejezetten emberek fizikai korlátozásának céljára tervezett bokabilincsek, láncos bilincsek, láncok és elektromos sokkolószíjak, kivéve :

— azon kézbilincseket, amelyek legnagyobb mérete zárt állapotban a lánccal együtt nem haladja meg a 240 mm-t.

22. Zavargások kézben tartására vagy önvédelemre tervezett vagy ilyenné alakított, valamely anyag (mint például könnygáz vagy bors-spray) kibocsátásával cselekvésképtelenséget okozó hordozható készülékek, valamint ezek speciális alkatrészei.

23. Zavargások kézben tartására vagy önvédelemre tervezett vagy eszerint átalakított, áramütést okozó hordozható készülékek (beleértve az elektromos sokkolóbotokat, az elektromos sokkolópajzsokat, a kábítópisztolyokat, továbbá az elektromos sokkoló lövedékeket) és a kifejezetten e célra tervezett vagy átalakított alkatrészeket.

24. Elrejtett robbanóanyagok felderítésére képes elektronikus felszerelés és azok speciális alkatrészei, kivéve :

— a TV vagy röntgen vizsgálóberendezéseket.

25. Elektronikus zavaróberendezés, amelyet kifejezetten házilag gyártott robbanóeszközök rádió-távvezérléssel történő felrobbantásának megakadályozására terveztek, és azok speciális alkatrészei.

26. Elektromos árammal vagy más eszközökkel előidézett robbantás céljára tervezett berendezések és készülékek, ideértve a gyújtószerkezeteket, petárdákat, gyutacsokat és gyújtózsinórokat, valamint ezek speciális alkatrészeit, kivéve :

– a kifejezetten valamilyen konkrét kereskedelmi használatra szánt eszközöket, amelyek robbanóanyagok segítségével más olyan berendezést vagy készüléket hoznak működésbe vagy működtetnek, amelyek feladata nem a robbanás előidézése (például gépkocsik légzsákfelfújó berendezése, automatikus tűzoltó berendezések kioldóelemeinél a túlfeszültséggátló védelem).

27. A robbanóanyagok hatástalanítására készült tűzszerészkészülékek és berendezések; kivéve :

–– a bombatakarókat;

–– az olyan tárgyak védőburkolataként szolgáló konténereket, amelyekről ismert vagy gyanítható, hogy azok házilag gyártott robbanóanyagok.

28. Éjjellátó és hőfénykép-alkotó berendezések, valamint az azokhoz tartozó képélesítő képcsövek vagy tranzisztoros érzékelők.

29. Egyenes irányú robbanótöltetek.

30. Robbanóanyagok és az azokhoz kapcsolódó, következő vegyi anyagok:

–– amatol,

–– nitrocellulóz (több mint 12,5% nitrogéntartalommal),

–– nitroglikol,

–– pentaeritritol-tetranitrát (PETN),

–– pikril-klorid,

trinitrofenil-metilnitramin (tetril), 2, 4, 6-trinitrotoluol (TNT).

31. A kifejezetten valamennyi felsorolt cikkhez tervezett szoftverek és a hozzájuk szükséges technológia.

II. MELLÉKLET

A 4. cikkben említett, hatáskörrel rendelkező hatóságok jegyzéke

(a tagállamok töltik ki)

BELGIUM

CSEH KÖZTÁRSASÁG

DÁNIA

NÉMETORSZÁG

ÉSZTORSZÁG

GÖRÖGORSZÁG

SPANYOLORSZÁG

FRANCIAORSZÁG

ÍRORSZÁG

OLASZORSZÁG

CIPRUS

LETTORSZÁG

LITVÁNIA

LUXEMBURG

MAGYARORSZÁG

MÁLTA

HOLLANDIA

AUSZTRIA

LENGYELORSZÁG

PORTUGÁLIA

SZLOVÉNIA

SZLOVÁKIA

FINNORSZÁG

SVÉDORSZÁG

EGYESÜLT KIRÁLYSÁG

EURÓPAI KÖZÖSSÉG

Az Európai Közösségek Bizottsága

Külkapcsolati Főigazgatóság

Közös Kül- és Biztonságpolitikai (KKBP) Igazgatóság és Európai Biztonsági és Védelmi Politikai (EBVP) Igazgatóság: Bizottsági koordinálás és hozzájárulás

A.2. egység, Jogi és intézményi ügyek, KKBP együttes fellépések, szankciók, kimberley-i folyamat,

CHAR 12/163

B-1049 Brüsszel

Belgium

Tel.: (32-2) 296 25 56

Fax: (32-2) 296 75 63

E-mail: relex-sanctions@cec.eu.int.

[1] HL L […]., […], […]. o.

[2] HL L 256., 1987.9.7., 1. o. A legutóbb a 493/2005/EK rendelettel (HL L 82., 2005.3.31., 1. o.) módosított rendelet.